Qashqadaryoda Prezident tashabbusi bilan o'tkazilgan insholar tanlovi g'oliblari aniqlandi

Qashqadaryo viloyatida taniqli kinoijodkorlar, madaniyat arboblari ishtirokida Prezident tashabbusi bilan o'tkazilgan insholar tanlovi g'oliblari aniqlandi. Bu haqda Kinematografiya agentligi axborot xizmati xabar berdi.
Ma'lum bo'lishicha, viloyatda taniqli kinoijodkorlar, madaniyat arboblari ishtirokida madaniy-ma'rifiy tadbirlar bo'lib o'tgan. Shuningdek, viloyat bo'ylab O'zbekiston Kinematografiya agentligi va xalq ta'limi vazirligi hamkorligida insholar tanlovi ham tashkil etilgan. Umumta'lim maktablari o'quvchilari uchun “Muhabbat bahori” filmi ilk marotaba premera qilinib, film asosida “Kino qahramonlaridan o'rnak olamiz” mavzusida insholar tanlovining yakuniy bosqichi o'tkazilgan.
Tadbir haqida Kinematografiya agentligi bosh direktori Firdavs Abduxoliqov batafsil ma'lumot bergan.
“Maktab o'quvchilari o'rtasida filmlar namoyishi va insholar tanlovini o'tkazish tashabbusi O'zbekiston Prezidenti Shavkat Mirziyoevga tegishli. Bugun ushbu g'oya hayotga tatbiq etildi. Mazkur tanlov 170 mingga yaqin o'quvchini qamrab oldi. Tanlov doirasida maktab o'quvchilari uchun turli janrlarda ishlangan filmlar namoyish etildi. Finalgacha esa 45 nafar o'quvchi yetib keldi. Yakuniy bosqichda o'quvchilar uchun o'zbek xalqining suyukli shoirlari Hamid Olimjon va Zulfiyaning hayoti, ijodi, o'zaro muhabbati va sadoqati haqida hikoya qiluvchi filmning ilk premerasi taqdim etildi. Ushbu tanlovni yuqori saviyada tashkil etgani uchun hamkorlarimiz — O'zbekiston Prezidenti adminstratsiyasi, xalq ta'limi vazirligiga shuningdek, Yozuvchilar uyushmasiga minnatdorchilik bildiramiz, — degan Firdavs Abduxoliqov.
Qayd etilishicha, Ibrohim Rasulovning “Muhabbat bahori” filmi Kinematografiya agentligi buyurtmasiga binoan suratga olingan. Film O'zbekiston xalq shoiri Zulfiya va jamoat arbobi, shoir Hamid Olimjon hayoti va ijodiga bag'ishlangan.
“Ushbu filmni suratga olayotganimda uni birinchi navbatda maktab o'quvchilari ko'rishi lozimligini bilardim va bundan juda xursandman. Bu men uchun rejissyor sifatida katta sovg'a bo'ldi” — degan film rejissyori Ibrohim Rasulov.
Ta'kidlanishicha, bolalar filmni tomosha qilgandan so'ng o'z taassurotlarini insho shaklida yozib bergan. Hakamlar hay'ati tomonidan eng yaxshilari aniqlanib, g'oliblarga qimmatbaho sovg'alar topshirilgan. Shuningdek, tanlovda ishtirok etgan barchaga faxriy yorliq va esdalik sovg'alari taqdim etilgan.
“O'quvchilar o'rtasida bunday tanlovlar ko'p o'tkaziladi, ammo bu galgi tanlov ular uchun g'ayrioddiy va esda qolarli kechdi. O'zbekistonning buyuk shoirlari Hamid Olimjon va Zulfiya ijodini o'rganish maktab o'quv dasturiga kiritilgan va bu borada filmlar tomosha qilish, insholar yozish bolalarning dunyoqarashini kengaytirishiga ishonchimiz komil. O'ylaymanki, bu kabi tashabbuslar ta'lim sifatiga ijobiy ta'sir ko'rsatadi” — degan xalq ta'limi vaziri maslahatchisi Nasiba Mamaraimova.
Aytilishicha, tanlov finaligacha 45 nafar o'quvchi yetib kelgan. Ularning barchasiga “O'zbekiston madaniy merosi jahon to'plamlarida” turkumiga oid kitoblar sovg'a qilingan. Shuningdek, barcha sovrinli o'rinlarni qizlar qo'lga kiritgani ta'kidlangan. Tanlovda birinchi o'rinni O'ktamova Sevinch, ikkinchi o'rinni xushmurodova Nilufar egallagan bo'lsa, uchinchi o'rin Yaxshieva Sevinchga nasib qilgan. Insholar tanlovining g'oliblariga mukofotlarni O'zbekiston Respublikasi Prezidenti maslahatchisining o'rinbosari Nodir xolbo'taev, Kinematografiya agentligi Bosh direktori Firdavs Abduxoliqov, xalq ta'limi vaziri maslahatchisi Nasiba Mamaraimova va boshqalar tantanali ravishda topshirgan.
Tanlov g'olibi, Shahrisabz tumanidagi 24-maktabning 9-sinf o'quvchisi Sevinch O'ktamova tadbir haqida o'z taassurotlari haqida gapirib bergan.
“‘Kino qahramonlaridan o'rnak olamiz’ mavzusida o'tkazilgan insholar tanlovi bizni juda ham ilhomlantirdi. Biz ko'p filmlarni tomosha qilamiz, lekin ular haqida o'z fikrimizni yozmaymiz. Bunday imkoniyat mazkur tanlovda taqdim etildi. Maktab o'quvchilariga shunday ajoyib imkoniyatlar yaratib bergani uchun Prezidentimizdan juda minnatdorman. ‘Muhabbat bahori’ filmi menda katta taassurot qoldirdi. Tanlovda faxrli birinchi o'rinni egallanimdan xursandman, ushbu yutuqni nafaqat o'zimning, balki ustozlarim va ota-onamning yutug'i deb bilaman”, — degan Sevinch O'ktamova.
Avvalroq Kinematografiya agentligi direktori Butunrossiya kinematografiya instituti rektori bilan uchrashgandi. Shuningdek, Toshkentda Butunrossiya kinematografiya instituti filiali ochilishi ma'lum qilingan.